text: Fortsat penge til Bennetgaard fra Sydslesvigudvalget
  06 december 2017 kl. 10.13
  Slesvigudvalget vedtog tirsdag aften, at de fortsat vil give støtte til Bennetgaard i Københoved nær Vejen.
  For et år siden kæmpede Bennetgaard for sin overlevelse og blev reddet af 450.000 kroner fra Slesvigudvalget. Nu er det besluttet, at også i 2018 bliver hjemmet støttet af Slesvigudvalget.
  Anni Matthisen (V), formand for Slesvigudvalget, besøgte mandag Bennetgaard, da hun aldrig før havde set stedet. Her var hun næsten sikker på, at hun ville bakke op om støtte til Bennetgaard.
  - Jeg har for nyligt selv besøgt Bennetgaard, hvor jeg kunne se, hvilket godt og vigtigt arbejde, de gør for de ældre, siger Anni Matthisen i en pressemeddelelse.
  Hvor stor støtten til Bennetgaard bliver ligger endnu ikke fast.
  - Efter beslutningen i Sydslesvigudvalget tirsdag aften sendes alle forslag nu i høring hos Kulturministeren, og derefter skal finansloven jo også lige på plads, inden vi kan melde beløbene ud til de forskellige foreninger, siger Anni Matthisen.
  På Bennetgaard kommer især ældre fra det danske mindretal i Tyskland på besøg, da pensionister i Tyskland har mindre til rådighed end pensionister i Danmark.
  
  